text: Endelig: Nu kommer sommeren
  23 juli 2012 kl. 06.29
  Vejrudsigten lover masser af sol og varme den kommende tid.
  Nu bliver det sommer. Omsider.
  - Det bliver en pragtfuld uge. Vi skruer så småt op for varmen i dag, hvor vi får tilført varm luft fra de britiske øer, siger vagthavende ved DMI Frank Nielsen til Ritzau.
  Vinden forsvinder i morgen, hvor det de fleste steder bliver 25 grader.
  - Det er det samme i store træk både onsdag og torsdag, hvor det bliver rigtigt strandvejr, siger Frank Nielsen.
  Onsdag og torsdag ligger temperaturen mellem 22 og 28 grader.
  Fredagen begynder med sol, men regn og torden truer, for det bliver sandsynligvis ustadigt.
  